ORDE do 12 de xaneiro de 2007 sobre delegación de competencias nos órganos centrais e periféricos da Consellería de Cultura e Deporte.
CONSELLERÍA DE CULTURA E DEPORTE — III. OUTRAS DISPOSICIÓNS — 19/01/2007

O artigo 4.Un do Decreto 23/2006, do 23 de febreiro, polo que se desenvolve a estrutura orgánica da Consellería de Cultura e Deporte, dispón que á Secretaría Xeral lle corresponden as competencias establecidas no Decreto 119/1982, do 5 de outubro, así como aquelas que lle sexan encomendadas por delegación do titular do departamento.
A actividade administrativa da Consellería de Cultura e Deporte supón unha concentración de funcións arredor do seu titular que aconsella, dado o seu volume, recorrer á delegación de competencias no secretario xeral da consellería, nos delegados provinciais e no director xeral para o Deporte, sen esquecer o debido respecto aos principios que informan a actividade administrativa e que a nosa Constitución recolle no artigo 103.1º.
A delegación de competencias permite a axilización administrativa necesaria que redunda en beneficio tanto da Administración como dos administrados, dentro do máis rigoroso respecto ás garantías que a tutela dos intereses públicos exixe.
Na súa virtude, facendo uso das facultades que me confiren os artigos 38, 43.3º e 44 da Lei 1/1983, do 22 de febreiro, reguladora da Xunta e do seu presidente, modificada pola Lei 11/1988, do 20 de outubro, 72.4º do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, 12 e 13 da Lei 30/1992, do 26 de novembro, de réxime xurídico das administracións públicas e do procedemento administrativo común, e demais disposicións de xeral aplicación,
DISPOÑO:
Artigo 1º.-Delegación de competencias.
Delégase no secretario xeral o despacho e resolución daqueles expedientes e asuntos de índole administrativa que estean atribuídos á titular da consellería, sen prexuízo dos que son obxecto de delegación no director xeral para o Deporte e nos delegados provinciais nos termos previstos nos artigos seguintes.
Artigo 2º.-Administración de persoal.
1. Delégase no secretario xeral:
a) O exercicio das facultades que lle corresponden á conselleira en materia de persoal da súa consellería, nos termos establecidos no artigo 15 da Lei 4/1988, do 26 de maio, e demais disposicións en vigor excepto as reservadas legalmente á competencia exclusiva daquel ou que se deleguen expresamente noutros órganos.
b) A designación das comisións de servizo con dereito a indemnización, previstas no artigo 4 do Decreto 144/2001, do 7 de xuño, do persoal destinado nos servizos centrais e dos delegados provinciais, así como a autorización para asistiren a cursos e actividades de formación e perfeccionamento do dito persoal.
2. Delégase nos delegados provinciais a designación das comisións de servizo con dereito a indemnización, previstas no artigo 4 do Decreto 144/2001, do 7 de xuño, do persoal destinado nas delegacións pronvinciais, así como a autorización para asistiren a cursos e actividades de formación e perfeccionamento do dito persoal.
Artigo 3º.-Xestión financeira, orzamentaria e patrimonial.
1. Delégase no secretario xeral:
a) A autorización e disposición dos gastos xerais dos servizos da Consellería de Cultura e Deporte, así como o seu compromiso e liquidación, ata o límite dos créditos autorizados e non reservados á aprobación do Consello da Xunta de Galicia, solicitando da Consellería de Economía e Facenda a ordenación dos pagamentos, agás os que se deleguen expresamente noutros órganos.
b) A tramitación e resolución daqueles expedientes de desconcentración dos créditos necesarios para o efectivo exercicio das funcións atribuídas aos delegados provinciais.
c) O exercicio das facultades que a normativa en materia de patrimonio lle atribúe ao titular da consellería.
d) As funcións que derivan do exercicio do protectorado das fundacións de interese galego adscritas a esta consellería.
2. Delégase no director xeral para o Deporte a autorización e disposición dos gastos do seu centro directivo dos orzamentos xerais da comunidade autónoma e o recoñecemento das obrigas e a proposta de pagamentos relativos a elas, agás as correspondentes ao capítulo de gastos de persoal.
3. Delégase nos delegados provinciais, e respecto dos créditos desconcentrados, actuar como órgano de contratación, así como autorizar e dispoñer os gastos correspondentes aos ditos créditos excepto os casos reservados á competencia do Consello da Xunta de Galicia, así como a aprobación dos actos de disposición de créditos e o recoñecemento das obrigas, solicitando da Consellería de Economía e Facenda a ordenación dos correspondentes pagamentos.
Artigo 4º.-Contratación.
1. Deléganse no secretario xeral as funcións que como órgano de contratación lle son atribuídas á titular da consellería pola lexislación vixente, agás as que se deleguen expresamente noutros órganos.
2. Deléganse no director xeral para o Deporte as funcións que como órgano de contratación lle estean atribuídas á titular da consellería, en temas de deportes cuxas partidas orzamentarias estean recollidas dentro dese centro directivo.
Artigo 5º.-Recursos administrativos.
Delégase no secretario xeral o exercicio das competencias seguintes:
a) A resolución dos recursos de alzada e extraordinario de revisión e as reclamacións previas á vía civil ou laboral, cando a facultade de resolución lle corresponda á titular da consellería, así como a suspensión dos actos impugnados en vía administrativa.
b) A admisión a trámite e resolución das solicitudes de revisión de oficio, a declaración de lesividade dos actos anulables e a revogación de actos de gravame ou desfavorables, segundo o previsto no capítulo I do título VII da Lei 30/1992.
c) A resolución dos procedementos de responsabilidade patrimonial atribuídos á titular da consellería.
Artigo 6º.-Subvencións.
1. Delégase no secretario xeral a competencia para resolver os procedementos de concesión de axudas e subvencións e, se é o caso, acordar o seu reintegro, así como a incoación de procedementos sancionadores e imposicións de sancións tipificadas como leves e graves no artigo 79 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, agás a que se delegue noutros órganos.
2. Delégase no director xeral para o Deporte a competencia para resolver os procedementos de concesión de axudas e subvencións correspondentes ao programa 355A e, se é o caso, acordar o seu reintegro
3. Deléganse nos delegados provinciais a competencia para resolver os procedementos de concesión de axudas e subvencións e acordar o seu reintegro para aqueles créditos que fosen desconcentrados e así o determinen as correspondentes convocatorias de axudas e subvencións.
Artigo 7º.-Réxime xurídico das delegacións.
1. As resolucións administrativas que se adopten facendo uso das delegacións contidas na presente orde farán constar expresamente esta circunstancia e consideraranse ditadas pola autoridade que a conferiu.
2. En calquera momento, a conselleira poderá reclamar o exercicio das competencias que son delegadas por esta orde, das que quedan excluídos, en todo caso, os supostos previstos no artigo 13.2º da Lei 30/1992, do 26 de novembro, de réxime xurídico das administracións públicas e do procedemento administrativo común, e no artigo 44.2º da Lei 1/1983, do 22 de febreiro, reguladora da Xunta e do seu presidente, modificada pola Lei 11/1988, do 20 de outubro.
3. En caso de ausencia, vacante ou enfermidade do secretario xeral, dos delegados provinciais ou do director xeral para o Deporte, as atribucións contidas nesta orde serán exercidas respectivamente polos directores xerais, seguindo a orde de prelación establecida polo Decreto 232/2005, do 11 de agosto, polo que se fixa a estrutura orgánica dos departamentos da Xunta de Galicia, polos secretarios provinciais e polo secretario xeral, para aqueles supostos en que o Consello da Xunta de Galicia non designe suplente.
4. Enténdese comprendido na delegación no secretario xeral o exercicio da competencia para resolver os recursos de reposición que se interpoñan contra as resolucións que dite en virtude das facultades que se lle delegan nesta orde.
Disposicións derrogatorias
Primeira.-Queda derrogada a Orde do 27 de setembro de 2005, sobre delegación de competencias da Consellería de Cultura e Deporte e a Orde do 15 de novembro de 2005, pola que se modifica a do 27 de setembro de 2005 sobre delegación de competencias nesta consellería, e con isto deben entenderse revogadas ás facultades nelas conferidas.
Segunda.-Quedan derrogadas cantas disposicións de igual ou inferior rango se opoñan ao establecido na presente orde.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 12 de xaneiro de 2007.
Ánxela Bugallo Rodríguez
Conselleira de Cultura e Deporte